ਕਾਰਤਿਕ ਆਰਯਨ
ਕਾਰਤਿਕ ਆਰਯਨ (ਜਨਮ ਕਾਰਤਿਕ ਤਿਵਾੜੀ- 22 ਨਵੰਬਰ 1990) ਇੱਕ ਭਾਰਤੀ ਅਦਾਕਾਰ ਹੈ ਜੋ ਹਿੰਦੀ ਫਿਲਮਾਂ ਵਿੱਚ ਕੰਮ ਕਰਦਾ ਹੈ। ਉਹ ਗਵਾਲੀਅਰ ਵਿੱਚ ਜਨਮਿਆ ਅਤੇ ਵੱਡਾ ਹੋਇਆ ਅਤੇ ਬਾਇਓਟੈਕਨਾਲੋਜੀ ਵਿੱਚ ਇੰਜਨੀਅਰਿੰਗ ਡਿਗਰੀ ਹਾਸਲ ਕਰਨ ਲਈ ਨਵੀਂ ਮੁੰਬਈ ਚਲਾ ਗਿਆ। ਉਸਨੇ ਇਕੋ ਸਮੇਂ ਮਾਡਲਿੰਗ ਅਤੇ ਫ਼ਿਲਮ ਵਿੱਚ ਕਰੀਅਰ ਸ਼ੁਰੂ ਕਰਨ ਲਈ ਕੋਸ਼ਿਸ ਕੀਤੀ। ਤਿੰਨ ਸਾਲ ਸੰਘਰਸ਼ ਕਰਨ ਤੋਂ ਬਾਅਦ, ਆਰਯਨ ਨੇ 2011 ਵਿੱਚ ਪਿਆਰ ਕਾ ਪੰਚੁਨਾਮਾ ਰਾਹੀਂ ਆਪਣੇ ਫ਼ਿਲਮੀ ਸਫਰ ਸੀ ਸ਼ੁਰੂਆਤ ਕੀਤੀ। ਇਹ ਫਿਲਮ ਤਿੰਨ ਨੌਜਵਾਨਾਂ ਦੀਆਂ ਰੋਮਾਂਚਕ ਮੁਸੀਬਤਾਂ ਬਾਰੇ ਸੀ, ਜਿਸ ਦਾ ਨਿਰਦੇਸ਼ਨ ਲਵ ਰੰਜਨ ਨੇ ਕੀਤਾ ਅਤੇ ਸਹਿ-ਅਦਾਕਾਰਾ ਨੁਸਰਤ ਭਰੂਚਾ ਸੀ। ਕਾਰਤਿਕ ਨੇ ਆਕਾਸ਼ ਵਾਨੀ (2013) ਅਤੇ ਕਾਂਚੀ: ਦ ਅਨਬ੍ਰੇਕੇਬਲ (2014) ਵਿੱਚ ਮੁੱਖ ਭੂਮਿਕਾ ਨਿਭਾਈ, ਪਰ ਇਹ ਫ਼ਿਲਮਾਂ ਉਸਦੇ ਕੈਰੀਅਰ ਨੂੰ ਅੱਗੇ ਵਧਾਉਣ ਵਿੱਚ ਅਸਫਲ ਰਹੀਆਂ। ਉਸਨੇ ਬਾਅਦ ਵਿੱਚ ਰੰਜਨ ਅਤੇ ਭਰੂਚਾ ਨਾਲ ਦੋ ਹੋਰ ਫਿਲਮਾਂ, ਪਿਆਰ ਕਾ ਪੰਚੁਨਾਮਾ 2 (2015) ਅਤੇ ਸੋਨੂੰ ਕੇ ਟਿੱਟੂ ਕੀ ਸਵੀਟੀ (2018) ਕੀਤੀਆਂ, ਦੋਵੇਂ ਹੀ ਵਪਾਰਕ ਤੌਰ 'ਤੇ ਕਾਮਯਾਬ ਸਨ ਪਰ ਉਨ੍ਹਾਂ ਦੇ ਔਰਤ ਵਿਰੋਧੀ ਵਿਸ਼ਿਆਂ ਲਈ ਆਲੋਚਨਾ ਪ੍ਰਾਪਤ ਹੋਈ। ਬਾਅਦ ਵਿੱਚ ਲੁੱਕਾ ਛੁੱਪੀ (2019) ਉਸ ਲਈ ਸਫਲ ਫਿਲਮ ਸਾਬਤ ਹੋਈ। ਆਪਣੇ ਅਦਾਕਾਰੀ ਕੈਰੀਅਰ ਤੋਂ ਇਲਾਵਾ, ਕਾਰਤਿਕ ਨੇ ਕਈ ਬ੍ਰਾਂਡਾਂ ਅਤੇ ਪ੍ਰੋਡਕਟਸ ਦੀ ਮਸ਼ਹੂਰੀ ਕੀਤੀ ਅਤੇ ਉਸਨੇ ਦੋ ਪੁਰਸਕਾਰ ਸਮਾਰੋਹਾਂ ਦਾ ਆਯੋਜਨ ਕੀਤਾ।